Bogdan Paraschiv, subsecretar de stat la Ministerul Familiei și secretarul general al Asociației Partida Romilor Pro-Europa, a declarat joi, pentru B1 TV, că Guvernul pregătește măsuri de protejare a populației de prețurile mari. Acesta a făcut referire la plafonarea adaosului comercial pentru produsele alimentare românești, despre care a vorbit și ministrul Agriculturii, Florin Barbu. Paraschiv a mai precizat că Guvernul lucrează în această perioadă și la noua Lege a salarizării, menită să fie una echitabilă.
Declarațiile au fost făcute în cadrul emisiunii „Actualitatea”, moderată de Tudor Mușat pe B1 TV.
„Românii, mai ales grupurile vulnerabile, trebuie să se simtă protejați de astfel de comercianți care în această perioadă cresc prețurile, poate abuziv, poate în urma altor creșteri de prețuri de materii prime.
Însă, așa cum spuneau premierul Ciolacu și ministrul (Barbu), nu lăsăm doar așa să constatăm că e un efect al economiei, ci cercetăm cauzele. Exact ca în cazul benzinei și motorinei anul trecut. Măsurile luate de Guvern în acea perioadă, cu benzina și motorina, au fost unele bune, care iată că au dus în termen scurt la reducerea prețurilor. (…)
Dacă această plafonare va avea loc, cu siguranță Ministerul Agriculturii va veni cu o conferință de presă în care va detalia această măsură. Acum dl ministru nu a apucat să detalieze pe larg”, a declarat subsecretarul de stat.
Bogdan Paraschiv a mai susținut că, în paralel, Guvernul lucrează și la noua Lege a salarizării: „Se lucrează la acest jalon (din PNRR). Din ce știu, chiar în această perioadă reprezentanții Guvernului, ai Băncii Mondiale se întâlnesc cu toate familiile ocupaționale din sistemul bugetar și pun analizează exact această inegalitate, ca să vină cu o Lege a salarizării unică în care toată lumea să fie mulțumită”.